b'\n_START_ARTICLE_\nLiverpool FC\n_START_SECTION_\nHistoria\n_START_PARAGRAPH_\nLiverpoolissa jalkapallon pelaaminen alkoi 1878. The St. Domingo School avattiin 1870 ja 8 vuotta my\xc3\xb6hemmin vuonna 1878 perustettiin Liverpooliin ensimm\xc3\xa4inen jalkapalloseura St. Domingo FC. Vuoden kuluttua perustamisesta nimi vaihdettiin Evertoniksi. Kiinnostus jalkapalloon kasvoi, ja 1884 pelej\xc3\xa4 alettiin pelata vuokrakentt\xc3\xa4 Anfieldilla._NEWLINE_Vuonna 1892 Everton ja kent\xc3\xa4n omistaja John Houlding eiv\xc3\xa4t p\xc3\xa4\xc3\xa4sseet sopuun vuokrasta ja Everton siirtyi pelaamaan Goodison Parkiin. Anfield j\xc3\xa4i vaille k\xc3\xa4ytt\xc3\xb6\xc3\xa4 ja John Houlding alkoi etsi\xc3\xa4 kent\xc3\xa4lleen uutta joukkuetta apunaan John McKenn. Joukkue koottiin p\xc3\xa4\xc3\xa4osin skotlantilaisista, mutta Evertonista oli j\xc3\xa4\xc3\xa4nyt kolme pelaajaa John Houldingin uuteen seuraan._NEWLINE_Liverpoolin ensimm\xc3\xa4inen kausi 1893\xe2\x80\x931894 Englannin toiseksi korkeimmalla sarjatasolla oli menestys, Pool voitti mestaruuden ja nousi p\xc3\xa4\xc3\xa4sarjaan kaudeksi 1894\xe2\x80\x931895. Ensimm\xc3\xa4isell\xc3\xa4 p\xc3\xa4\xc3\xa4sarjakaudellaan seura sijoittui sarjassa kuitenkin viimeiseksi 22 sarjapisteell\xc3\xa4 ja putosi testiottelun j\xc3\xa4lkeen takaisin 2. divisioonaan. Seuraavana kautena 1895\xe2\x80\x931896 joukkue voitti taas 2.divisioonaan ja nousi uudelleen p\xc3\xa4\xc3\xa4sarjaan. T\xc3\xa4m\xc3\xa4n j\xc3\xa4lkeen seura alkoi nousta kohti liigan k\xc3\xa4rke\xc3\xa4. Se sijoittui 1898\xe2\x80\x931899 sarjassa toiseksi kaksi pistett\xc3\xa4 mestaruuden voittaneen Aston Villan per\xc3\xa4ss\xc3\xa4. Joukkueen voittokulku oli rivakkaa, ja kaudella 1900\xe2\x80\x931901 Liverpool voitti ensimm\xc3\xa4isen liigamestaruutensa. Se ker\xc3\xa4si sarjassa 45 pistett\xc3\xa4 ja voitti toiseksi sijoittuneen Sunderland AFC:n kahdella pisteell\xc3\xa4. Seura putosi 1. divisioonasta kauden 1903\xe2\x80\x931904 p\xc3\xa4\xc3\xa4tteeksi, kun se j\xc3\xa4i 26 pisteell\xc3\xa4 sarjan toiseksi viimeiseksi. Joukkue nousi takaisin p\xc3\xa4\xc3\xa4sarjaan heti seuraavalla kaudella ja juhli mestaruutta 1905\xe2\x80\x931906, kun sen 51 pistett\xc3\xa4 riitti mestaruuteen nelj\xc3\xa4n pisteen erolla Preston North Endiin. Se oli kaudella 1909\xe2\x80\x931910 sarjan toinen, kun Aston Villa vei mestaruuden viiden pisteen erolla. Joukkue p\xc3\xa4\xc3\xa4si pelaamaan my\xc3\xb6s ensimm\xc3\xa4ist\xc3\xa4 kertaa FA Cupin finaalissa vuonna 1914, mutta h\xc3\xa4visi Burnleylle 0\xe2\x80\x931._NEWLINE_Englannin maajoukkuepelaaja Ephraim Longworth johdatti Liverpoolin j\xc3\xa4lleen liigamestariksi vuosina 1922 ja 1923. Mestaruuksien j\xc3\xa4lkeen seurasi seuran historian pisin aika ilman mit\xc3\xa4\xc3\xa4n mestaruutta. Vihdoin vuonna 1947 Liverpool p\xc3\xa4\xc3\xa4si juhlimaan liigamestaruutta. Seuraavat vuodet joukkue yritti ep\xc3\xa4toivoisesti kamppailla menestyksest\xc3\xa4, mutta putosi kuitenkin 2. divisioonaan vuonna 1954. Joulukuussa 1954 Liverpool k\xc3\xa4rsi historian suurinumeroisimman tappionsa, kun Birmingham City n\xc3\xb6yryytti liverpoolaisia numeroin 1\xe2\x80\x939._NEWLINE_Bill Shankly palkattiin uudeksi manageriksi joulukuussa 1959 ja seuraavan viidentoista vuoden aikana Liverpool kipusi kohti Euroopan k\xc3\xa4rkiseurojen kastia. Ensimm\xc3\xa4isen kautensa aikana Shankly vapautti 24 pelaajaa ja kokosi joukkueen uudelleen. Kolmannella kaudellaan h\xc3\xa4n johdatti Liverpoolin 2. divisioonan voittoon kahdeksan pisteen erolla ja joukkue nousi takaisin p\xc3\xa4\xc3\xa4sarjaan, jossa se on pysynyt aina t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka._NEWLINE_Vuonna 1964 Liverpool voitti ensimm\xc3\xa4isen mestaruutensa 17 vuoteen. Kahden vuoden kuluttua Liverpool juhli j\xc3\xa4lleen mestaruutta, voitettuaan edellisell\xc3\xa4 kaudella ensimm\xc3\xa4ist\xc3\xa4 kertaa FA Cupin, kun loppuottelussa Leeds Utd kaatui numeroin 2\xe2\x80\x931._NEWLINE_Vuonna 1976 Shanklyn jo lopettaessa ja uuden managerin Bob Paisleyn alaisuudessa pelannut Liverpool voitti sek\xc3\xa4 liigamestaruuden ett\xc3\xa4 UEFA Cupin. Seuraavalla kaudella punaiset voittivat j\xc3\xa4lleen mestaruuden, mutta h\xc3\xa4visiv\xc3\xa4t FA Cupin finaalissa. Seura kuitenkin juhli ensimm\xc3\xa4ist\xc3\xa4 Euroopan cupin (nyk. Mestarien liiga) voittoaan, toisena englantilaisjoukkueena. Roomassa pelatussa loppuottelussa kaatui saksalainen Borussia M\xc3\xb6nchengladbach numeroin 3\xe2\x80\x931. Seuraavalla kaudella Liverpool uusi sek\xc3\xa4 liiga- ett\xc3\xa4 Euroopan cup -mestaruutensa._NEWLINE_Vuonna 1980 Liverpool voitti mestaruuden jo nelj\xc3\xa4nnennen kerran viiden vuoden sis\xc3\xa4ll\xc3\xa4 ja Paisleyn johdolla se saavutti jo kolmannen Euroopan cupin voittonsa vuonna 1981. Seuraavan kahden kauden aikana Liverpool juhli tuplamestaruutta, kun liigamestaruuden lis\xc3\xa4ksi se voitti Liigacupin._NEWLINE_Vuoden 1983 toukokuussa Paisleyn avustaja Joe Fagan otti managerin teht\xc3\xa4v\xc3\xa4t vastaan ollessaan 63-vuotias. Ensimm\xc3\xa4isell\xc3\xa4 valmennuskaudellaan Fagan johdatti liverpoolilaiset triplamestaruuteen voittamalla liigan lis\xc3\xa4ksi Liigacupin ja Euroopan cupin. Faganin pesti p\xc3\xa4\xc3\xa4ttyi seuraavana vuonna tapahtuneeseen Heyselin tragediaan._NEWLINE_29. toukokuuta 1985 Heysel-stadionilla pelatussa Liverpoolin ja Juventuksen v\xc3\xa4lisess\xc3\xa4 Euroopan cupin loppuottelussa kuoli 39 ihmist\xc3\xa4, kun joukkueiden kannattajat ottivat yhteen, jonka seurauksena osa stadionista romahti. Suurin osa kuolleista oli italialaisia. Ottelu pelattiin kuitenkin loppuun, koska muuten tilanteen pel\xc3\xa4ttiin pahenevan. Juventus voitti ottelun 1\xe2\x80\x930 Michel Platinin rangaistuspotkumaalilla. UEFA syytti tapahtumasta yksin englantilaisia faneja vaikka mm. Liverpool oli esitt\xc3\xa4nyt huolensa stadionin huonosta kunnosta jo ennen ottelua ja pyyt\xc3\xa4nyt siirtoa toiselle stadionille. Liverpool sai rangaistukseksi ikuisen osallistumiskiellon Euroopan cupiin (my\xc3\xb6hemmin tuomio muutettiin kuuden vuoden kieltoon) ja muut englantilaisjoukkueet saivat viisi vuotta._NEWLINE_Kenny Dalglishista tuli Liverpoolin historian ensimm\xc3\xa4inen pelaaja-manageri. Kaudella 1985\xe2\x80\x931986 seura juhli tuplamestaruutta. 15. huhtikuuta 1989 FA Cupin v\xc3\xa4lier\xc3\xa4ottelussa Nottingham Forestia vastaan, 96 Liverpoolin kannattajaa kuoli Hillsborough\xe2\x80\x99n onnettomuudessa._NEWLINE_Vuonna 1991 Graeme Souness tuli Liverpoolin manageriksi voittaen ainoastaan FA Cupin vuonna 1992, ja h\xc3\xa4net korvasi Roy Evans tammikuussa 1994. Kes\xc3\xa4kuuhun 1998 saakka Liverpoolia manageroineen Evansin ainoa mestaruus oli Liigacupin voitto vuonna 1995. Liigassakin punaiset sijoittuivat korkeimmillaan vasta kolmanneksi._NEWLINE_Entinen Ranskan maajoukkueen valmentaja G\xc3\xa9rard Houllier otti managerin teht\xc3\xa4v\xc3\xa4t kokonaan vastuulleen marraskuussa 1998 jaettuaan sit\xc3\xa4 ennen joukkueen valmennusvastuun Evansin kanssa muutaman kuukauden ajan. Vuonna 2002 he sijoittuivat toiseksi ja Sami Hyypi\xc3\xa4 toimi joukkueen kapteenina noin vuoden ajan._NEWLINE_Kausi 2000\xe2\x80\x932001 oli Liverpoolin kannalta paras moneen vuoteen, kun joukkue voitti triplamestaruuden \xe2\x80\x93 FA Cupin, Liigacupin ja UEFA Cupin. Houllierin alaisuudessa Liverpool voitti viel\xc3\xa4 Liigacupin vuonna 2003, ennen kuin j\xc3\xa4tti teht\xc3\xa4v\xc3\xa4ns\xc3\xa4 toukokuussa 2004._NEWLINE_Uudeksi manageriksi nimettiin Rafael Ben\xc3\xadtez, joka luotsasi joukkueen ensimm\xc3\xa4isell\xc3\xa4 kaudella liigassa viidenneksi ja mestarien liigan loppuotteluun AC Milania vastaan. Istanbulissa pelattua finaalia Liverpool oli jo 0\xe2\x80\x933-tappiolla, mutta nousi tasoihin ja voitti mestaruuden rangaistuspotkukilpailun j\xc3\xa4lkeen. Ben\xc3\xadtezin alaisuudessa Liverpool voitti viel\xc3\xa4 UEFA Super Cupin vuonna 2005 sek\xc3\xa4 FA Community Shieldin ja FA Cupin kaudella 2005\xe2\x80\x932006. Lis\xc3\xa4ksi Liverpool sijoittui Valioliigassa Manchester Unitedin j\xc3\xa4lkeen toiseksi kaudella 2008\xe2\x80\x932009 korkeimmalla pistem\xc3\xa4\xc3\xa4r\xc3\xa4ll\xc3\xa4 (86), mink\xc3\xa4 toiseksi sijoittunut joukkue on Valioliigan historiassa ker\xc3\xa4nnyt. Kev\xc3\xa4\xc3\xa4ll\xc3\xa4 2009 Liverpool voitti muiden muassa Real Madridin Anfieldilla 4\xe2\x80\x930 sek\xc3\xa4 Manchester Unitedin Old Traffordilla 1\xe2\x80\x934._NEWLINE_Alam\xc3\xa4ki alkoi kuitenkin tuon kauden j\xc3\xa4lkeisen\xc3\xa4 kes\xc3\xa4n\xc3\xa4. Suurimpana syyn\xc3\xa4 heikkoon menestykseen kaudella 2009\xe2\x80\x932010 mainitaan usein Xabi Alonson myynti Real Madridiin. Ben\xc3\xadtez oli edellisvuoden kes\xc3\xa4ll\xc3\xa4 yritt\xc3\xa4nyt myyd\xc3\xa4 Alonsoa aikomuksenaan rahoittaa t\xc3\xa4ll\xc3\xa4 keskikentt\xc3\xa4pelaaja Gareth Barryn siirron Liverpooliin. Ben\xc3\xaftez ei kuitenkaan saanut tukea suunnitelmalleen toimitusjohtaja Rick Parrylta, ja Liverpool p\xc3\xa4\xc3\xa4tyi pit\xc3\xa4m\xc3\xa4\xc3\xa4n Alonson riveiss\xc3\xa4\xc3\xa4n ja hankkimaan Barryn sijaan hy\xc3\xb6kk\xc3\xa4\xc3\xa4j\xc3\xa4 Robbie Keanen Tottenhamista, joka v\xc3\xa4h\xc3\xa4isten onnistumisien j\xc3\xa4lkeen myytiin takaisin Tottenhamiin saman kauden tammikuussa. Alonso pelasi raskaan kes\xc3\xa4n j\xc3\xa4lkeen kenties parhaan kautensa Liverpoolin paidassa ja seuranneen kes\xc3\xa4n siirtoa Real Madridiin pidet\xc3\xa4\xc3\xa4n osittain n\xc3\xa4p\xc3\xa4ytyksen\xc3\xa4 Ben\xc3\xadtezi\xc3\xa4 kohtaan._NEWLINE_Ennakkosuosikkina kauteen 2009\xe2\x80\x932010 l\xc3\xa4htenyt Liverpool putosi Mestarien Liigasta jo lohkovaiheessa ja sijoittui sarjassa vasta seitsem\xc3\xa4nneksi j\xc3\xa4\xc3\xa4den pois tulevan kauden Mestarien Liigaan oikeuttavilta paikoilta. Riitely managerin ja johtoportaan v\xc3\xa4lill\xc3\xa4 sek\xc3\xa4 johdon sis\xc3\xa4iset konfliktit ja niiden julkinen selvittely mediassa ei helpottanut Liverpoolin tilannetta ja kausi olikin valtaisa pettymys. Lopulta tilanne k\xc3\xa4rjistyi Rafael Ben\xc3\xadtezin eroamiseen kauden j\xc3\xa4lkeen ja Roy Hodgsonin palkkaamiseen 1.7.2010. _NEWLINE_Samana kes\xc3\xa4n\xc3\xa4 Liverpool siirtyi uuteen omistukseen. Aiemmat omistajat George Gillett ja Tom Hicks potkittiin puoliv\xc3\xa4kisin ulos omistuksesta, koska Liverpoolille tuli suuret velat heid\xc3\xa4n takiaan ja fanit olivat pettyneet lupauksiin joita ei koskaan toteutunut. Liverpool oli yhdysvaltalaisliikemiesten omistuksessa vuodesta 2007. Kauppahinta oli 470 miljoonaa puntaa, josta osa oli tarkoitus k\xc3\xa4ytt\xc3\xa4\xc3\xa4 uuden stadionin rakentamiseen. Uutta stadionia ei kuitenkaan koskaan heid\xc3\xa4n aikanaan tullut, vaikka he olivat luvanneet faneille uuden stadionin tulevan. He olivat my\xc3\xb6s luvanneet olla asettamatta mahdollista velkataakkaa seuran nimiin, mutta tekiv\xc3\xa4t kuitenkin juuri p\xc3\xa4invastoin, mik\xc3\xa4 johti liikevoittojen menemiseen korkojen maksuun ja lopulta siihen, ett\xc3\xa4 konkurssi ja seuran siirtyminen Royal Bank of Scotlandin omistukseen oli vain p\xc3\xa4ivist\xc3\xa4 kiinni. Lopulta fanien iloksi tilalle tuli John W. Henryn johtama yhdysvaltalainen NESV-yhdistys._NEWLINE_Hodgsonin aikana Liverpool ei kuitenkaan noussut omalle tasolleen eik\xc3\xa4 miss\xc3\xa4\xc3\xa4n vaiheessa onnistunut voittamaan faneja puolelleen._NEWLINE_Negatiiviset peliesitykset sek\xc3\xa4 heikot tulokset asettivat h\xc3\xa4net valtaisan kritiikin kohteeksi. Blackburnille tammikuun alussa 2011 k\xc3\xa4rsitty 1\xe2\x80\x933-tappio j\xc3\xa4i h\xc3\xa4nen viimeiseksi pelikseen ja tilalle astui 8.1.2011 seuralegenda Kenny Dalglish.  _NEWLINE_Kenny Dalglish sai Liverpoolin nousemaan putoamistaistosta Eurooppa-liigan paikoille tammikuun aikana. Dalglish osti Liverpooliin tammikuun siirtoikkunan aikana uruguaylaisen Luis Su\xc3\xa1rezin 26,5 miljoonalla eurolla ja englantilaisen Andy Carrollin 35 miljoonalla punnalla (noin 47,5 miljoonaa euroa). Siit\xc3\xa4 tuli seuran kalleimmat ostokset, mutta samalla t\xc3\xa4htihy\xc3\xb6kk\xc3\xa4\xc3\xa4j\xc3\xa4 Fernando Torres siirtyi Chelseaan 58 miljoonan eurolla. Liverpool hylk\xc3\xa4si aiemmat tarjoukset, mutta kun Torres j\xc3\xa4tti seuralleen kirjallisen siirtopyynn\xc3\xb6n, seura p\xc3\xa4\xc3\xa4tti myyd\xc3\xa4 h\xc3\xa4net._NEWLINE_Kausi 2011\xe2\x80\x932012 oli er\xc3\xa4s seuran huonoimpia, ja seurauksena Dalglish erotettiin. Tilalle palkattiin pohjoisirlantilainen Brendan Rodgers. Rodgersin toisella managerointikaudella 2013\xe2\x80\x932014 Liverpool p\xc3\xa4\xc3\xa4tyi ehk\xc3\xa4 yll\xc3\xa4tt\xc3\xa4enkin mestaruustaisteluun ja toiselle sijalle Valioliigassa._NEWLINE_Kaudella 2014\xe2\x80\x932015 seuran kasvatti, pitk\xc3\xa4aikainen kapteeni Steven Gerrard ilmoitti siirtyv\xc3\xa4ns\xc3\xa4 kauden p\xc3\xa4\xc3\xa4tytty\xc3\xa4 pelaamaan LA Galaxyyn._NEWLINE_Kaudella 2015-2016 Brendan Rodgers sai potkut, kun Liverpool pelasi 1-1 tasapelin Evertonia (Merseyside Derby) vastaan. Rodgersin Liverpool olisi pit\xc3\xa4nyt voittaa ottelu, jotta Rodgers olisi voinut pit\xc3\xa4\xc3\xa4 paikkansa Liverpoolissa. _NEWLINE_Rodgersin tilalle palkattiin Borussia Dortmundista l\xc3\xa4htenyt Jurgen Klopp. Klopp p\xc3\xa4\xc3\xa4si jo ensimm\xc3\xa4isell\xc3\xa4 kaudellaan Liverpoolin kanssa liigacupin finaalin, mutta h\xc3\xa4visi Manchester citylle rangaistuspotkukilpailussa. Jurgen Kloppin joukkue p\xc3\xa4\xc3\xa4si my\xc3\xb6s Eurooppa-liigan finaaliin, mutta h\xc3\xa4visi siell\xc3\xa4 Sevillalle 1-3. _NEWLINE_Klopp sanoi lehdist\xc3\xb6lle, ett\xc3\xa4 h\xc3\xa4nell\xc3\xa4 on nyt aikaa kes\xc3\xa4ll\xc3\xa4 luoda oman n\xc3\xa4k\xc3\xb6inen joukue. Kloppin pelityyli on pelaajille hyvin raskas. Klopp tykk\xc3\xa4\xc3\xa4 k\xc3\xa4ytt\xc3\xa4\xc3\xa4 korkeaa pr\xc3\xa4ssi\xc3\xa4 omassa pelityyliss\xc3\xa4\xc3\xa4n. Kloppin yleinen peli-formaatio on 4-3-3.'